উন্নয়নের জন্য স্থানীয় স্বায়ত্তশাসিত সংস্থা ও পুরসভাগুলির হাত দিয়ে খরচ হয় কোটি কোটি টাকা। প্রায়ই সেই টাকার হিসেবে গরমিলের অভিযোগও তোলে বিরোধীদলগুলি। এবার সেই আয়ব্যয়ের নজরদারিতে তৈরি হচ্ছে বিধানসভার নতুন কমিটি। ক্যাগের সুপারিশ মেনে নতুন কমিটি তৈরি করতে আগামি অধিবেশনেই প্রস্তাব আনতে চাইছে রাজ্য। কন্ট্রোলার অন্ড অডিটর জেনারেলের সুপারিশ ছিল, স্থানীয় পুরসভা বা পুরনিগমের আয়ব্যয়ের ওপর নজরদারি দরকার। নজরদারিতে নতুন কমিটি গঠন করতে হবে সরকারিভাবে। কমিটির কাজ হবে সেই খরচের পর্যালোচনা করে রিপোর্ট দেওয়া। ক্যাগের সেই সুপারিশ মেনে নতুন কমিটির জন্য উদ্যোগ নিতে চাইছে রাজ্য সরকার। নতুন লোকাল ফান্ড কমিটি তৈরি হচ্ছে বিধানসভায়। সূত্রের খবর, ২০ জন সদস্য নিয়ে তৈরি হবে এই কমিটি। কমিটির একজন সভাপতি থাকবেন। ২০ তারিখ থেকে শুরু হচ্ছে বিধানসভার অধিবেশন। সেখানেই এই কমিটির আইনি প্রক্রিয়া সম্পন্ন করা হবে। বিধানসভা সূত্রের খবর, এই কমিটির সভাপতি এখনও ঠিক না হলেও খুব শীঘ্রই তা নির্ধারণ বৈঠক হবে। বৈঠক করবেন পার্থ চট্টোপাধ্যায় এবং মুখ্য সচেতক নির্মল ঘোষ। সেখানেই কমিটির সভাপতি নির্বাচনের প্রক্রিয়া সম্পন্ন করা হবে বলে খবর। বিধানসভায় এখনও পর্যন্ত ৪১টি কমিটি রয়েছে। এই কমিটি তৈরি হলে বিধানসভায় কমিটির সংখ্যা হবে ৪২। এটা হবে নির্বাচিত কমিটি।